নিউজডেস্ক, বাংলাদেশনিউজ২৪x৭.কম;  ঢাকার যানজট নিরসনে নগরীর চারদিকে ট্রাম রোড চালুসহ কিছু প্রস্তাব উত্থাপন করেছে ঢাকার যানজট নিরসন কমিটি। শনিবার ঢাকা রিপোর্টার্স ইউনিটিতে ঢাকা শহরের যানজট নিরসন কল্পে কয়েকটি প্রস্তাব শীর্ষক সংবাদ সম্মেলনে এ প্রস্তাব উত্থাপন করা হয়। সংবাদ সম্মেলনে লিখিত  বক্তব্য পাঠ করে শোনান ঢাকার যানজট নিরসন কমিটির আহ্বায়ক মোঃ ইসহাক দুলাল।  তিনি বলেন, এ সমস্যা সমাধান করতে না পারলে নগরবাসীর দুর্ভোগ আরও বাড়বে এবং অর্থনৈতিক সমৃদ্ধির মারাত্মক ক্ষতি হবে। মোঃ ইসহাক যানজট নিরসনে কিছু প্রস্তাব তুলে ধরেন। এর মধ্যে রয়েছে ঢাকা মহানগরীর চার পাশের নদীগলো পুনঃখনন করে এতে স্পীড বোট, ওয়াটার বাস ও ছোট লঞ্চ চালু, নদী ঘেঁষে ট্রামরোড (মিনি রেলপথ) স্থাপন, ট্রামরোড ঘেষে একটি রিং রোড তৈরি, সায়েদাবাদ মহাখালী ও বাবুবাজারসহ অন্যান্য ব্যস্ততম বাস স্ট্যান্ডগুলো শহরের বাইরে স্থানান্তর, কমলাপুর  রেল স্টেশন টঙ্গীতে স্থানান্তর বা কমলাপুর থেকে বাইপাস রেল লাইন টঙ্গীর সঙ্গে সংযুক্ত এবং জেল ও আদালত ভবন একই স্থানে স্থাপন। সংশ্লিষ্ট মহল ও সরকার সুপারিশগুলো বিশ্লেxadষণ করে যানজট দূর করতে কার্যকর পদক্ষেপ গ্রহণ করবে বলে তিনি আশাবাদ ব্যক্ত করেন।  সংবাদ সম্মেলনে অন্যদের মধ্যে উপস্থিত ছিলেন ঢাকার যানজট নিরসন কমিটির সদস্য সচিব ডা.জালাল আহমেদ, আহ্বায়ক কমিটির সদস্য অ্যাড. এমএ ওয়াহাব, হারুন রেজা, মোঃ আব্দুল হক চৌধুরী, ইকবাল আহমেদ রেজা প্রমুখ।  বাংলাদেশনিউজ২৪x৭.কম/এমএ/এসএকে.